Ma ei hakka meenutama paljusid asju, mida ma kõike mäletan, aga mis on klubiteave. Siiski, erakordsena on jäänud meelde juba noorusajast üks intsident Uno Lahe ja Kaljo Polliga. Tuli klubisse Uno ja nägi oma tütart lauas Polliga, tütar oli siis vist veel 15. Polli oli tuntud naistemees ja Uno vist kahtlustas, et tütar on tal modelliks. Arvatavasti see nii ei olnudki, aga kes teab. Uno läks trepist paar sammu uuesti üles kempsu, võttis sealt kloseti vaakumpumba ja lõi selle Polli kõrgele paljale otsmikule kinni. Oli tükk vaeva selle sealt lahtisaamisega. Mina noore koolipoisina vaatasin ja mõtlesin, et kunst on see ikka kirglik värk ka.